Jaareinde 1 – Liplekker
Blye Versekering vir 2 Des. 2019 Tema: Jaareinde 1
**** Hierdie is die laaste week van dagstukkies vir 2019 Ek het dit goedgedink om deur die dagstukkies van die jaar te gaan en dan daardie dagstukkies te plaas waar die meeste mense positief op reageer het. Baie dankie ook vir al die response op verlede week se getuienisse.
**** Ons kan maklik sê ons is geduldig, maar wanneer iemand voor jou inry of jou aanval met harde woorde, besef jy geduld is nou nie een van jou goeie eienskappe nie. Jy is dadelik gereed en op jou perdjie. Toe ek vanoggend die onderstaande woorde lees wonder ek daaroor. Wees geduldig met mekaar. Hoe kry mens hierdie geduld, behalwe deur die krag van Jesus Christus en oefening. As ek en jy vandag vra vir geduld, wees verseker jy gaan oefening kry en as jy die toets faal moet jy weer oefen.
**** Die tweede aspek is vergifnis. Ek wonder hoe skoon sou my sonde wees, as die HERE vergewe soos ek en jy vergewe. Ons haal mos die ou koeie uit die sloot en trek weer hulle vel aan en gooi dit voor ander neer en sê : " Maar onthou jy wat jy gedoen het …." Nou my vraag, wanneer ek en jy ons sonde bely en die HERE vergewe soos ons vergewe dan kan Hy ook sê : "Ja, maar kyk na jou verlede, onthou jy die en daardie en hierdie". Weet jy wanneer ek reeds sonde bely en laat staan het en ek kom weer dan sê Hy : "Verskoon My maar Ek sien net MY Seun se Bloed Ek weet nie waarvan jy nou praat nie".
Onse Vader, baie dankie vir U Woord wat nooit leeg na U terugkeer nie . Ek vra dat U hierdie woorde van die week sal seën en opnuut harte sal aanraak om hulle lewens in te rig binne U wil. Ek bid spesiaal vir elkeen onder die letter W, Baie dankie vir wat U reeds vir hulle gedoen het hierdie jaar, maar ons vra strek U hand van genade na hulle uit vandag en voorsien volgens U heilige wil. In Jesus se Naam. Amen.